open-index/open-wikipedia-markdown huggingface dataset:
சிப்சம் பலகை

thumb|250px|சிப்சம் பலகைப் பிரிசுவர்.
**சிப்சம் பலகை** (gypsum board) என்பது, இரண்டு தடித்த கடதாசி அட்டைகளிடையே சிப்சம் சாந்தை வைத்து அழுத்துவதால் உருவாக்கப்படும் ஒருவகைப் பலகை ஆகும். இது கட்டிடங்களின் உட்புறச் சுவர்கள், உட்கூரைகள் போன்றவற்றை உருவாக்குவதில் பயன்படுகிறது. சிப்சம் சாந்து எரியும் தன்மையற்றது என்பதால், தீக்காப்புத் தேவைகளுக்கு சிப்சம் பலகைகள் பெரிதும் பயன்படுகின்றன. கடதாசி அட்டைகள் நீர் ஒழுக்குகள் ஏற்பட்டு ஈரமானால் பூஞ்சணங்கள் வளர்வதற்கு வாய்ப்பாக அமையும். இதனால் கடதாசி அட்டைகளுக்குப் பதிலாக இழைக்கண்ணாடித் தகடுகளைப் பயன்படுத்துவதும் உண்டு.

## சிப்சம்
சிப்சம் பலகைகளில் முக்கியமான சேர்பொருள் சிப்சம் ஆகும். இது, படிவுப் பாறைகளில் நீரகற்றிய கல்சியம் சல்பேட்டுப் பளிங்கு வடிவில் காணப்படும் கனிமப் பொருள். இயற்கையில் காணப்படும் இக் கனிமத்தில் 21% வேதிமுறையில் சேர்ந்துள்ள நீர் உள்ளது. வெட்டியெடுக்கப்படும் சிப்சம் பாறைகள் உடைக்கப்பட்டுப் பின்னர் நுண்ணிய தூளாக அரைக்கப்படும். நீற்றுதல் என்னும் வழிமுறை மூலம் தூளாக்கிய சிப்சத்திலிருந்து நீரின் பெரும்பகுதி அகற்றப்படும். இதன்போது சிப்சம் 350 பாகை பரனைட் வெப்பநிலைக்குச் சூடாக்கப்படுவதால் அதில் அணைந்துள்ள நீரின் முக்கால் பகுதி நீக்கப்பட்டுவிடும். நீறிய சிப்சம் எனப்படும் இதுவே சிப்சம் பலகை உற்பத்தியில் பயன்படுகின்றது.

தவிர செயற்கை சிப்சமும் சிப்சம் பலகை உற்பத்தியில் பயன்படுவது உண்டு. செயற்கை சிப்சம், படிம எரிபொருள்களைப் பயன்படுத்தும் மின் உற்பத்தி நிலையங்களில் துணை விளைபொருட்களாக உருவாகும் வளிமங்களிலிருந்து கந்தகமகற்றுவதன் மூலம் பெறப்படுகின்றது. 2008 ஆம் ஆண்டில் ஐக்கிய அமெரிக்காவில் சிப்சம் பலகை உற்பத்தியில் பயன்பட்ட சிப்சத்தின் ஏறத்தாழ 28% செயற்கை சிப்சம் எனக் கணிக்கப்பட்டுள்ளது.

## வரலாறு
19 ஆம் நூற்றாண்டின் இறுதிப் பகுதியில் அகத்தீன் சக்கெட் (Augustine Sackett) என்பவர் நான்கு படை உரோமத் தாள்களுக்கு இடையே சிப்சம் சாந்தை வைத்துப் பலகைகளாகத் தயாரித்தார் இது "சக்கெட் பலகை" (Sackett Board) என அழைக்கப்பட்டது. இதுவே சிப்சம் பலகைகளுக்கு முன்னோடி ஆகும். சக்கெட் பலகைகள் சுவர்களுக்கு உகந்த முடிப்பாக அமையவில்லை. ஆனால். இதன் மேல் சிப்சம் சாந்தைப் பூசி முடிப்புச் செய்ய முடியும். 1910 ஆம் ஆண்டுக்கும் 1930 ஆம் ஆண்டுக்கும் இடைப்பட்ட காலப்பகுதியில் உற்பத்தி முறைகளில் ஏற்பட்ட வளர்ச்சிகளால் தற்காலத்தில் பயன்படுவது போன்ற சிப்சம் பலகைகள் உருவாக்கப்பட்டன. தொடர்ந்து காற்றடக்கல் நுட்பங்களைப் பயன்படுத்திப் பலகைகளை நிறை குறைந்தவையாகச் செய்யவும் முடிந்தது. தீத்தடுப்புத் தேவைகளுக்குப் பயன்படத்தக்க "X" வகைச் சிப்சம் பலகை 1960 க்குப் பிற்பட்ட காலப்பகுதியில் அறிமுகமானது.

## சாதக அம்சங்கள்
சிப்சம் பலகைகள் பயன்பாட்டுக்கு ஏற்ற பல சாதகமான அம்சங்களைக் கொண்டுள்ளன. இது பல்வகைப் பயன்பாட்டுத்தன்மை கொண்டதாக இருப்பதுடன், நீண்ட காலம் உழைக்கக் கூடியதாகவும், ஒப்பீட்டளவில் மலிவானதாகவும் உள்ளது. இவை தவிர இதன் தீயெதிர்ப்புத் தன்மையும், ஒலி நொய்தாக்கல் (Sound Attenuation) தன்மையும் இதனைப் பல தேவைகளுக்கும் உகப்பான கட்டிடப்பொருள் ஆக்குகின்றன.

## வகைகள்
பல்வேறு கட்டிடத் தேவைகளுக்குப் பயன்படும்படி பல வகையான சிப்சம் பலகைகள் உற்பத்தி செய்யப்படுகின்றன. பின்வருவன இவற்றுள் அடங்குகின்றன:

* சிப்சம் சுவர்ப்பலகை
* சிப்சம் உட்கூரைப்பலகை
* நீரெதிர்ப்பு சிப்சம் பலகை
* சிப்சம் பின்புலப் பலகை
* வெளிப்புற சிப்சம் அடிப்பரப்புப் பலகை
* தீயெதிர்ப்பு சிப்சம் பலகை

## குறிப்புகள்

## உசாத்துணைகள்
* சிப்சம் கழக இணையத்தளம் 
* சிப்சமும் பேண்தகைமையும்

பகுப்பு:கட்டிடப் பொருட்கள்
சுப்பிரமணியம் சிவநாயகம்

**எஸ். சிவநாயகம்** (சுப்பிரமணியம் சிவநாயகம், செப்டம்பர் 7, 1930 - நவம்பர் 29, 2010) இலங்கையின் மூத்த பத்திரிகையாளரும், ஊடகவியலாளரும், அரசியல் விமரிசகரும், எழுத்தாளரும் ஆவார். ஈழத்தமிழர்களின் அரசியல் நியாயத்தினை ஆங்கிலத்தில் சிறப்பாக வெளிப்படுத்தி வந்தவர்களில் ஒருவர்.

## வாழ்க்கைக் குறிப்பு
சிவநாயகம் யாழ்ப்பாணம் கொக்குவிலில் பிறந்தவர். கொக்குவில் இந்துக் கல்லூரியிலும், வட்டுக்கோட்டை யாழ்ப்பாணக் கல்லூரியிலும் கல்வி கற்றார். கல்வியை முடித்ததும் தனது சட்டக் கல்லூரிப் படிப்பிற்காக கொழும்பு சென்ற இவர் , இரண்டாம் ஆண்டு சட்டப் படிப்பின் போது பத்திரிகைத் துறை ஆர்வம் காரணமாக 1953 முதல் 1955 வரை கொழும்பில் இருந்து வெளியாகும் டெய்லி நியூஸ் ஆங்கில நாளிதழில் நாடாளுமன்ற நிகழ்வின் செய்தி ஆசிரியராகப் பணியாற்றினார். அதன் பின்னர் டெய்லி மிரர் பத்திரிகையில் 1961 முதல் 1969 வரை பணியாற்றினார். டெய்லி மிரர் பத்திரிகையில் *ஃபோரம்* (*Forum*) என்ற பெயரில் எழுதிய பத்தி எழுத்துக்கள் பிரபலமானவை. 1970களில் இலங்கைச் சுற்றுலாச் சபையின் பிரசுரங்களின் ஆசிரியராக இருந்தார். "Leisure" என்ற பெயரில் ஒரு ஆங்கில இதழையும் நடத்தி வந்தார். வால்ட்டர் தொம்சன் என்ற அமெரிக்க நிறுவனத்திலும் பணியாற்றினார். சன்சோனி ஆணைக்குழுவின் விசாரணைப் பதிவுகளை வெளிக்கொணரும் "Sansoni Commission Evidence" என்ற ஆங்கில இதழிலும் பணியாற்றியுள்ளார்.

## சற்றர்டே ரிவியூ
1980களில் தமிழர்கள் ஆயுதப் போராட்டத்தில் இறங்க சிவநாயகம் யாழ்ப்பாணம் வந்து அங்கு 'சற்றர்டே ரிவ்யூ' (*Saturday Review*) என்ற பெயரில் ஆங்கில வார இதழை ஆரம்பித்தார். இவரது பத்திரிகை நிலையம் இலங்கை இராணுவத்தினால் எரியூட்டப்பட்டு, இலங்கை அரசால் தடை செய்யப்பட்டது. இதனை அடுத்து இவர் கடல் மார்க்கமாக தமிழ்நாடு சென்று அங்கு தமிழ் தகவல் மையத்தில் பணியாற்றினார்.

## தமிழகத்தில் சிறைவாசம்
தமிழ் நேசன் என்ற பத்திரிகையை தமிழகத்தில் வெளியிட்டார். இதில் அவர் ஈழத்தமிழர்களின் போராட்டங்களை விரிவாக எழுதினார். இதனால் இந்திய அரசு இவரை தடாச் சட்டத்தில் சிறையில் அடைத்தது. சிறையில் நோய்வாய்ப்பட்டிருந்த நிலையில் நிபந்தனையின் பேரில் 1993 ஆம் ஆண்டில் இவருக்கு சிறையில் இருந்து விடுதலை கிடைத்து பிரான்சு நாட்டில் அடைக்கலம் பெற்றார்.

பிரான்சில் இருந்து அவர் லண்டன் சென்று புலம் பெயர்ந்த நிலையில், 'Hot Spring' என்ற ஆங்கில மாத இதழை அங்கு ஆரம்பித்து நடத்தினார்.

## இறுதிக்காலம்
புற்றுநோயால் பாதிக்கப்பட்டு இலங்கை திரும்பிய சிவநாயகம், தனது 80 வது அகவையில் 2010 நவம்பர் 29 ஆம் நாள் கொழும்பில் காலமானார்.

## வெளியிட்ட நூல்கள்
**Sri Lanka: Witness To History* (2005)
**The Pen and The Gun: Selected Writings, 1977-2001*, Tamil Information Centre, London, 2001, 292 பக்கங்கள்

## மேற்கோள்கள்

## வெளி இணைப்புகள்
*An Open Letter to The American Ambassador in Sri Lanka from S. Sivanayagam
*The Pen and The Gun: Selected Writings, 1977-2001, Book review
*Remembering Late S. Sivanayagam, Dr. V. Suryanarayan
*Srilanka :Witness to History - நூல் விமர்சனம், பராசக்தி சுந்தரலிங்கம்

பகுப்பு:இலங்கைப் பத்திரிகையாளர்
பகுப்பு:இலங்கைத் தமிழ் ஊடகவியலாளர்கள்
பகுப்பு:1930 பிறப்புகள்
பகுப்பு:2010 இறப்புகள்
பகுப்பு:ஈழத்து எழுத்தாளர்கள்
பகுப்பு:யாழ்ப்பாணக் கல்லூரி பழைய மாணவர்கள்
பகுப்பு:கொக்குவில் இந்துக் கல்லூரி பழைய மாணவர்கள்
மெய்க்கீர்த்தி

**மெய்க்கீர்த்தி** என்பது ஒரு கல்வெட்டினை நிறுவும் காலத்தில் ஆட்சியில் உள்ள அரசனின் உண்மையான புகழுக்குரிய செயல்களைக்கூறும் கல்வெட்டின் பகுதியாகும். தமிழ்நாட்டு மன்னர்கள் முன்னரே கல்வெட்டுக்களை நிறுவியிருந்தாலும் அவற்றில் விரிவான மெய்க்கீர்த்திகள் இருக்கவில்லை. சோழ மன்னன் முதலாம் இராசராசன் காலத்திலேயே கல்வெட்டுக்களில் விரிவான மெய்க்கீர்த்திகள் இடம்பெற்றன.
* 
'''மெய்க்கீர்த்தி சாசனம் ஆகியவற்றின் வேறுபாடுகள்'''

## முதலாம் இராசராச சோழன் மெய்க்கீர்த்தி

எடுத்துக்காட்டாக முதலாம் இராசராசனின் மெய்க்கீர்த்தி ஒன்றை இங்குக் காண்போம்.

:ஸ்வஸ்தி ஸ்ரீ

:திருமகள் போலப் பெருநிலச் செல்வியும்
:தனக்கே யுரிமை பூண்டமை மனக்கொளக்
:காந்தளூர்ச் சாலைக் கலமறுத் தருளி
:வேங்கை நாடுங் கங்க பாடியும்
:தடிகை பாடியும் நுளம்ப பாடியும்

:குடமலை நாடுங் கொல்லமுங் கலிங்கமும்
:முரட்டெழிற் சிங்கள ரீழ மண்டலமும்
:இரட்ட பாடி யேழரை யிலக்கமும்
:முந்நீர்ப் பழந்தீவு பன்னீராயிரமுந்
:தெண்டிறல் வென்றித் தண்டாற் கொண்டதன்

:னெழில்வள ரூழியு ளெலலா யாண்டுந்
:தொழுதக விளங்கும் யாண்டே செழியரைத்
:தேசுகொள் கோராச கேசரி வர்மரான
:உடையார் ஸ்ரீராச ராச தேவர்க்கு யாண்டு...

## மேற்கோள்கள்

பகுப்பு:கல்வெட்டியல்
மோயர்பிரக்கே சண்டை

**மோயர்பிரக்கே சண்டை** (*Battle of Moerbrugge*) என்பது இரண்டாம் உலகப் போரின் மேற்குப் போர்முனையில் நேச நாடுகளுக்கும், நாசி ஜெர்மனிக்கும் நடந்த ஒரு சண்டை. சிக்ஃபிரைட் கோடு போர்த்தொடரின் ஒரு பகுதியான இதில் கனடியப் படைகள் பெல்ஜியம் நாட்டில் உள்ள மோயர்பிரக்கே என்ற இடத்தில் ஜெர்மானியப் படைகளின் எதிர்ப்பை முறியடித்து கெண்ட் கால்வாயைக் கடந்தன. இச்சண்டை செப்டம்பர் 8-10, 1944ல் நடைபெற்றது.

பகுப்பு: மேற்குப் போர்முனை (இரண்டாம் உலகப் போர்)
பகுப்பு:1944 நிகழ்வுகள்
பகுப்பு:பிரான்சின் வரலாறு
வெப்பவீங்கி

**வெப்பவீங்கி** (intumescent) என்பது சூடாகும்போது பல மடங்கு விரிவடையும் பொருளொன்றைக் குறிக்கும். இவ்வாறு வீங்கும்போது அதன் கனவளவு அதிகரித்து, அடர்த்தி குறையும். வெப்பவீங்கிகள் உயிர்ப்பில் தீத்தடுப்புத் தேவைகளுக்குப் பயன்படுகின்றன. கட்டிடங்களில் இவை கட்டிடக் கூறுகளிடையே இருக்கும் இடைவெளிகளை நிரப்புவதற்கான பொருட்களாகவும், பூச்சுக்களாகவும், பயன்படுத்தப்படுகின்றன.

## வெப்பவீங்கி வகைகள்
### மென்கரி உண்டாக்குவன
இவ்வகை வெப்பவீங்கிகள் தீயில் எரியும்போது மென் கரியை உண்டாக்குகின்றன. இது மிகக் குறைவாகவே வெப்பத்தைக் கடத்தும் ஆதலால் இதனூடாக வெப்பம் கடத்தப்படுவது குறைகிறது. இவ்வகை வெப்பவீங்கிகள் குறிப்பிடத்தக்க அளவிலான ஐதரேட்டுக்களைக் கொண்டிருப்பதனால், சூடாகும்போது நீர் வெளிவிடப்படுகின்றது. இது ஒரு குளிர்வித்தல் விளைவையும் ஏற்படுத்துகிறது. நீர் வெளியேறிய பின்னர், உருவான கரியின் வெப்பக்காப்பு இயல்பு மட்டுமே நெருப்பு எரியும் பக்கத்திலிருந்து மறு பக்கத்துக்கு வெப்பம் கடத்தப்படுவதைக் குறைக்கின்றது. மென்கரி உண்டாக்கும் வெப்பவீங்கிகள் பெரும்பாலும் எஃகினால் ஆன அமைப்புக் கூறுகளைத் தீயிலிருந்து பாதுகாப்பதற்கான மெல்லிய பூச்சுக்களாகவும், தீத்தடுப்பு மெத்தைகளாகவும் பயன்படுகின்றன.

### விரிவடையும் வன்கரி உண்டாக்குவன
சோடியம் சிலிக்கேட்டு, கிராபைட்டு போன்றவை எரியும்போது வன்கரி உண்டாகிறது. இவ்வாறான பொருட்கள், நெகிழிக் குழாய்கள் தீத்தடுப்புச் சுவர்களைத் துளைத்துச் செல்லும் இடங்களில் அவற்றைச் சுற்றியுள்ள இடைவெளிகளை நிரப்பும் தீத்தடுப்புப் பொருள்களாகப் பயன்படுத்த உகந்தவை. இவ்வாறான பயன்பாடுகளில் போதிய அளவு அழுத்தத்தை உருவாக்கக்கூடியதாகக் குறிப்பிடத்தக்க அளவிலான கரி உண்டாக வேண்டும். தீயில் போது நெகிழிக் குழாய்கள் உருகும்போது அவை துளைத்துச் செல்லும் தடுப்புச் சுவர்களில் துளைகள் ஏற்பட்டு அவற்றினூடாகத் தீ பிற பகுதிகளுக்குப் பரவக்கூடும். இதனால் குழாயைச் சுற்றிலும் நிரப்பப்படும் வெப்பவீங்கிகள் அழுத்ததுடன் விரிவடைந்து உருகும் குழாய்களை நெரித்துத் துளைகள் இல்லாமல் மூட வேண்டும்.

## வெப்பவீங்கிப் பூச்சுக்கள்
தீத்தடுப்பில் பயன்படும் வெப்பவீங்கி வடிவங்களில் பூச்சுக்கள் முக்கியமானவை. கட்டிடங்களின் உள்ளேயும் வெளிப்புறத்திலும் இப்பூச்சுக்கள் பயன்படுகின்றன. இவை பொதுவாக வைனைல் அல்லது நீர் அடிப்படையிலானவை. எஃகினாலான அமைப்புக் கூறுகள், மரக் கதவுகள், சிப்சம் பலகைகள் போன்றவற்றின் மீது இப் பூச்சுக்களைப் பூச முடியும். உட்புறங்களில் பயன்படும் பூச்சுக்கள் பொதுவாக மெல்லிய படலங்களாகப் பூசப்படுகின்றன. பார்ப்பதற்குச் சாதாரணமான நிறப் பூச்சுக்கள் போலவே தோற்றமளிக்கும். தீ ஏற்படும்போது இம் மெல்லிய படலங்கள் பல மடங்கு விரிவடைந்து அது பூசப்பட்டுள்ள கட்டிடக்கூறுகள் தீக்குத் தாக்குப் பிடிப்பதற்கான கால அளவைக் கூட்டுகின்றன. இதன் மூலம் கட்டிடத்திற்குள் உள்ளவர்கள் தப்பிச் செல்வதற்குப் போதிய அளவு நேரம் கிடைப்பது உறுதிசெய்யப்படுகிறது. 

வெளிப்புறங்களுக்கான வெப்பவீங்கிப் பூச்சுக்கள் பெட்ரோலிய வேதிப்பொருட் தொழிலில் பயன்படுகின்றன. குறிப்பாக, எண்ணெய் தூய்தாக்கல் நிலையங்களிலும், கரைக்கு அப்பால் எண்ணெய் உற்பத்தி மேடைகளிலும் இவை பெரிதும் பயன்படுத்தப்படுகின்றன. வெளிப்புற வெப்பவீங்கிப் பூச்சுக்கள் "இப்பொக்சி"யை அடிப்படையாகக் கொண்டவை. இவற்றின் பூச்சுக்கள் தடிப்பானவை. அத்துடன் இவை கூடிய மொத்தல் வலுவும் (impact strength), ஒட்டுந்தன்மையும், கூடிய ஈரப்பதனைத் தாக்குப் பிடிக்கும் வல்லமையும் கொண்டவை

பகுப்பு:தீத்தடுப்பு
பகுப்பு:சிறப்புப்பண்புப் பொருட்கள்
சாந்திபாபு

**சாந்திபாபு** (*Shanthibabu*)  திராவிட முன்னேற்றக் கழகத்தைச் சார்ந்த, தமிழக அரசியல்வாதி ஆவார். இவர் தமிழ்நாட்டை சார்ந்த அரசியல்வாதியாவார்.

இவர் திருப்பூர் மாவட்டம், அவிநாசி ஊராட்சி ஒன்றியத் தலைவராகப் பணியாற்றியுள்ள இவர், தற்போது தனியார் பொறியியல் கல்லூரி பேராசிரியராகவும் பணியாற்றி வருகிறார். தற்போது திமுகவின் தலைமை பொதுக்குழு உறுப்பினராக உள்ளார்.

இவரின் கணவர் பெயர் பாபு மற்றும் மகன் பெயர் கலைநிதி ஆகும்.

## மேற்கோள்கள்

## வெளி இணைப்புகள்
* தினமலர்  நாளிதழ்

பகுப்பு:திராவிட முன்னேற்றக் கழக அரசியல்வாதிகள்
பகுப்பு:தமிழ்ப் பெண் அரசியல்வாதிகள்
பகுப்பு:திருப்பூர் மாவட்ட மக்கள்
அனைத்துலக மனித உரிமைகள் சட்டம்

**அனைத்துலக மனித உரிமைகள் சட்டம்** என்பது மனித உரிமைகளைப் மேம்படுத்தவும், பாதுகாக்கவும் என உருவாக்கப்பட்ட அனைத்துலகச் சட்டங்களின் பகுதிகளைக் குறிக்கும்.  இவை பெரும்பான்மையாக அனைத்துலக உடன்படிக்கைகள் வடிவத்தைக் கொண்டவை.  இவற்றை பேண அரசுகள் சட்ட முறையிலான கட்மையக் கொண்டுள்ளன.  சட்ட முறையிலான கடமைகளை வலியுறுத்தாத மனித உரிமைக் கருவிகளும் உள்ளன.

## இவற்றையும் பார்க்க
* ஐக்கிய நாடுகள் மனித உரிமைகள் ஆணையம்
* மனித உரிமைகளுக்கான ஐக்கிய நாடுகள் அமைப்பு
* உலக மனித உரிமைகள் சாற்றுரை

## மேற்கோள்கள்

பகுப்பு:மனித உரிமைகள் சட்டம்
பகுப்பு:அனைத்துலகச் சட்டம்
பகுப்பு:மனித உரிமைகள்
அனைத்துலக மனிதபிமானச் சட்டம்

**அனைத்துலக மனிதநேயச் சட்டம்** என்பது ஓர் ஆயுதப் போரின் போது கடைப்படிக்கப்படவேண்டிய சட்ட விதிமுறைகள் ஆகும்.  இவை போர்ச் சட்டங்கள் என்றும் அறியப்படுகின்றன.  அனைத்துலக மனிதநேயச் சட்டம் ஜெனீவா உடன்படிக்கைகள், Hague Conventions, அதன் பின்னர் செய்யப்பட்ட உடன்படிக்கைகள், case law, மற்றும் customary international law ஆகியவற்றைக் கொண்டுள்ளது.

இந்தச் சட்டங்கள் சண்டையில் ஈடுபட்டிக்கும் நாடுகள், நடுநிலை நாடுகள், மற்றும் தனிநபர்கள் ஆகியோரது நடத்தைகளையும் பொறுப்புகளையும் வரையறை செய்கிறது.  பொது மக்களை தாக்குதல்களில் இருந்து பாதுகாப்பதே இதன் நோக்கமாகும்.

## மேற்கோள்கள்


பகுப்பு:அனைத்துலகச் சட்டம்
பகுப்பு:மனித உரிமைகள் சட்டம்
பகுப்பு:போர்ச் சட்டம்
திருவஞ்சிக்குளம்

**திருவஞ்சிக்குளம்** ( ஆங்கிலம்: Thiruvanchikulam )அல்லது **வஞ்சி**, கேரளாவின் கொடுங்கல்லூரை அடுத்த வரலாற்று சிறப்பு வாய்ந்த நகராகும். இது பொ.ஊ. 12வது நூற்றாண்டுவரை சேர மன்னர்களின் தலைநகரமாக இருந்தது. பிற்காலத்தில் கொச்சி இராச்சியத்தின் அரசாட்சியில் இருந்தது. இங்குள்ள மகாதேவசுவாமி ஆலயம் சுந்தரர் பாடிய தலமாகும்.இக்கோவில் சிதம்பரம் கோவிலுடன் தொடர்புடையதாகக் கருதப்படுகிறது.

சங்ககாலப் பாடலான பதிற்றுப்பத்து 48 பெரியாற்றின் கரையில் அமைந்த வஞ்சி மாநகரின் எதிர்கரையில் இருந்த காஞ்சி மரங்கள் அடர்ந்த காஞ்சியம் பெருந்துறையில் சேரன் செங்குட்டுவன் கொண்டாடிய வேனில் விழாவைக் குறிப்பிடுகிறது.

பகுப்பு:சேரர் தலைநகரங்கள்
பகுப்பு:கேரள மாநிலத்திலுள்ள ஊர்களும் நகரங்களும்
பகுப்பு:இந்தியத் தொல்லியற்களங்கள்
பகுப்பு:திருச்சூர் மாவட்டத்தில் உள்ள ஊர்களும் நகரங்களும்
இடக்கரடக்கல்

ஒரு நிகழ்ச்சி அல்லது செய்கைக்கு உரிய இயல்பான ஆனால் பலருள்ள சபையில் அல்லது சான்றோர் முன் கூறத்தகாத சொல்லை அல்லது சொற்றொடரை அடக்கி வேறொரு சொல் அல்லது சொற்றொடர் கொண்டு வெளிப்படுத்துதல் **இடக்கரடக்கல்** எனப்படும். "Euphemism; use of indirect or roundabout expressions to avoid indecent language; one of three *takuti-vaḻakku*, q.v.; தகுதிவழக்குளொன்று. (நன். 267.)" என்று தமிழகராதி கூறும்.

“இடக்கர்” என்றால் "சொல்லத்தகாத சொல், அநாகரிகமான சொல்" என்று பொருள்; தொல்காப்பியர் இதனை அவையல் கிளவி என்ற சொல்லால் குறிப்பிடுகிறார். 

இடக்கர் என்ற சொல் இடக்கு என்ற சொல்லொடு "அர்" விகுதி சேர்த்து உண்டாகிற்று.

இடக்கு என்றாலும்  "1. Vulgar language. See இடக்கர்¹. 2. Cavil, captious speech; குதர்க்கம். *Colloq*. 3. Rudeness, incivility, insubordination, pertinacity, obstinacy, as of a balky horse; முரண்செயல். குதிரை இடக் குப்பண்ணுகிறது. *Colloq*." என்று பொருளென்று சென்னைத் தமிழகராதி குறிப்பிடுகின்றது.

"அடக்கல்" என்றால் கூறாது அடக்குதல் என்று பொருள். 

மற்றவர்முன் கூற முடியாத நேரடியான ஆனால் அநாகரிகமான சொற்களை அடக்கி நாகரிகமான ஆனால் மறைமுகமான சொற்களைக்கொண்டு கூறுதலும் அப்படிக்கூருஞ் சொற்களையும் இடக்கரடக்கல் என்பர்.

தமிழ்மரபிலக்கணத்தில் இது தகுதிவழக்கு என்ற வகைப்பாட்டில் அடங்கும்.

## சில உதாரணங்கள்
* மலம் கழிக்கப் போனான் என்பதை "கால் கழுவி வந்தான்" “காட்டுக்குப் போனான்”, “கொல்லைக்குப் போனான்”, “வெளியே போனான்” என்று சொல்லுதல்.
* சிறுநீர் கழிக்கையை ஒன்றுக்குப் போகை என்பன.
* வயிற்றுப்போக்கு ("அவனுக்கு வயிற்றாலே போகிறது")
* செத்துப் போனார்: இயற்கை எய்தினார், இறைவனடி சேர்ந்தார், உயிர் நீத்தார்
*

## உசாத்துணைகள்

பகுப்பு:தமிழ் இலக்கணம் 
பகுப்பு:மொழி அடையாளங்கள்
செயற்கை இதயம்

right|thumb|150px|செயற்கை இதயம்
right|thumb|100px|செயற்கை இதயம்

**செயற்கை இதயம்** (*artificial heart*) என்பது இதயத்துக்கு மாற்றான ஒரு செயற்கைப் இயந்திரம் ஆகும். இதய உறுப்பு மாற்று செய்ய முடியாத தீவிர இதய நோயாளிகளுக்கு அறுவை சிகிச்சை மூலம் செயற்கை இதயம் பொருத்தப்படுகிறது.

## வெளியிணைப்புகள்
* Artificial hearts and heart assist devices செயற்கை இதயம்
* The story of Bill Sewell, செயற்கை இதயம் கண்டுபிடிக்கப்பட்ட கதை

## மேற்கோள்கள்

பகுப்பு:உடலியங்கியல்
பகுப்பு:செயற்கை உடல் உறுப்புகள்
பகுப்பு:அமெரிக்கக் கண்டுபிடிப்புகள்
பகுப்பு:20-ஆம் நூற்றாண்டுக் கண்டுபிடிப்புகள்
இனக்கருவறுப்பு

**இனக்கருவறுப்பு** என்பது ஐ.நா நிபுணர் (Commission of Experts Established Pursuant to United Nations Security Council Resolution 780) ஒன்றால் பின்வருமாறு வரையறை செய்யப்படுகிறது.

: ஒரு இன அல்லது சமயக் குழு திட்டமிட்ட கொள்கை மூலம், இன்னொரு இன அல்லது சமயக் குழு ஒன்றை வன்முறையாக, பயங்கரவாத வழிமுறைகளால் ஒரு குறிப்பிட்ட புவியியல் நிலப்பரப்பில் இருந்து அழித்தொழிக்கல் அல்லது வெளியேற்றல் ஆகும்.

## மேற்கோள்கள்

பகுப்பு:மனித உரிமை மீறல்கள்
மோசெல் ஆறு

**மோசெல்** (பிரெஞ்சு: *Moselle*, இடாய்ச்சு: *Mosel*, லக்சம்பர்க் மொழி: *Musel*) ஒரு ஐரோப்பிய ஆறு. இது ரைன் ஆற்றின் கிளை ஆறு. பிரான்சு நாட்டின் வோஸ் மலையில் தோன்றி லக்சம்பர்க், ஜெர்மனி வழியாகப் பாய்ந்து ரைன் ஆற்றில் கலக்கிறது. இது 545 கி. மீ நீளமுள்ளது. 

## வெளி இணைப்புகள்

பகுப்பு:ஐரோப்பிய ஆறுகள்
பகுப்பு:பிரான்சு
பகுப்பு:செருமனி
பகுப்பு:லக்சம்பர்க்
பாரூக் (நூல்)

thumb|பாரூக்கு இறைவாக்கினர். விவிலிய படிம ஓவியம். காலம்: 17ஆம் நூற்றாண்டு. காப்பிடம்: உருசியா.

**பாரூக்கு** (*Baruch*) என்னும் நூல் பழைய ஏற்பாட்டுப் பகுதியாகிய இணைத் திருமுறைத் தொகுப்பைச் சேர்ந்த ஏழு நூல்களுள் ஒன்றாகும். இந்நூல்கள் கத்தோலிக்க திருச்சபையாலும் மரபுவழி திருச்சபையாலும் பிற விவிலிய நூல்களைப் போன்று இறைஏவுதலால் எழுதப்பட்டவையாக ஏற்கப்பட்டுள்ளன.

## பெயர்

**பாரூக்கு** என்னும் இந்நூல் செப்துவசிந்தா பதிப்பில் கிரேக்க மூல மொழியில் Barùch (Βαρούχ) என்றும் இலத்தீனில் Baruch என்றும் உள்ளது. எபிரேயத்தில் இது בָּרוּךְ (Barukh, Bārûḵ) என்னும் பெயர் ஆகும். இதற்கு "பேறுபெற்றவர்" என்பது பொருள்.

பாரூக்கு நூல் ஏழு இணைத் திருமுறை விவிலிய நூல்களுள் ஒன்று ஆகும். விவிலியத்தின் பகுதியாக இந்நூல் கி.பி. 397இல் கார்த்தேசு (Carthage) நகரில் நடந்த சங்கத்திலும், பின்னர் திரெந்து சங்கத்திலும் (கி.பி. 1546)  அதிகாரப்பூர்வமாக ஏற்கப்பட்டது.

## உள்ளடக்கம்

இறைவாக்கினர் எரேமியாவின் செயலரான பாரூக்கு இந்நூலை எழுதினார் என்பது மரபுவழிச் செய்தி. வெவ்வேறு கால கட்டங்களில் எழுதப்பட்ட ஐந்து சிறிய தனித்தனி பகுதிகள் முறையாகத் தொகுக்கப்பட்டு, கி.மு. முதல் நூற்றாண்டில் தனி நூலாகப் பாரூக்கின் பெயரில் வெளியிடப்பட்டன என்பர் அறிஞர். நூலின் மையப்பகுதி (3:9 - 5:90 கவிதை நடையில் அமைந்துள்ளது.

கடவுளையும் அவரது திருச்சட்டத்தையும் கைவிட்டமையே இசுரயேலர் பாபிலோனுக்கு நாடுகடத்தப்பட்டதற்குரிய காரணம்; எனவே அவர்கள் தங்கள் பாவங்களை அறிக்கையிட்டுக் கடவுள்பால் மனந்திரும்பி (1:1 - 3:8), உண்மை ஞானமாகிய திருச்சட்டத்தைக் கடைப்பிடித்து நடந்தால் (3:9 - 4:4), கடவுள் அவர்களது அடிமைத்தனத்தை விரைவில் முடிவுக்குக் கொண்டுவந்து, அவர்களுக்கு மீட்பை அருள்வார் (4:5 - 5:9) என்னும் செய்தியை இந்நூல் வலியுறுத்துகிறது

எரேமியாவின் மடல் என அழைக்கப்படும் இறுதிப் பகுதி (6:1-72); காண்க: 2 மக் 2:1-3) பிறஇனத்தார் நடுவே பழக்கத்தில் இருந்த சிலைவழிபாட்டை வன்மையாகக் கண்டிப்பதன்மூலம், முழு முதற் கடவுள்மீது பற்றுறுதி கொள்ளுமாறு இசுரயேலரைத் தூண்டுகிறது (காண்க: எரே 10:1-16; எசா 44:6-20).

கிரேக்க மூலத்தில் பாரூக்கு 5ஆம் அதிகாரத்தைத் தொடர்ந்து புலம்பல் நூல் இடம்பெற, அதன் பின்னரே எரேமியாவின் மடல் காணப்படுகிறது. இருப்பினும் "வுல்காத்தா" (Vulgata) எனப்படும் இலத்தீன் பாடத்தைப் பின்பற்றிக் கத்தோலிக்க மரபு இம்மடலைப் பாரூக்கு 6ஆம் அதிகாரமாகப் பார்க்கிறது.

## நூலிலிருந்து சில பகுதிகள்

**பாரூக்கு 1:1-4**
"வானகத்திற்கு ஏறிச்சென்று, 
ஞானத்தைப் பெற்றுக்கொண்டவர் யார்?
முகில்களினின்று அதைக் கீழே கொணர்ந்தவர் யார்?
கடல் கடந்து சென்று அதைக் கண்டுபிடித்தவர் எவர்?
பசும்பொன் கொடுத்து அதை வாங்குபவர் எவர்?
அதை அடையும் வழியை அறிபவர் எவருமில்லை;
அதன் நெறியை எண்ணிப் பார்ப்பவருமில்லை.
ஆனால் எல்லாம் அறிபவர் ஞானத்தை அறிகின்றார்;
தம் அறிவுக்கூர்மையால் அதைக் கண்டடைந்தார்."

## உட்பிரிவுகள்

## ஆதாரங்கள்


பகுப்பு:இணைத் திருமுறை நூல்கள்
அநுத்தமா

**அநுத்தமா** (16 ஏப்ரல் 1922 – 3 திசம்பர் 2010) தமிழ்ப் பெண் எழுத்தாளர் ஆவார். ராஜேஸ்வரி பத்பநாபன் என்ற இயற்பெயர் கொண்ட இவர், சுமார் 300 சிறுகதைகள், 22 புதினங்கள், 15க்கும் மேற்பட்ட வானொலி நாடகங்களை எழுதியுள்ளார். 1950களில் 60களிலும் நடுத்தர வர்க்கப் பெண்களின் வாழ்க்கையினை சித்தரிக்கும் படைப்புகளை எழுதியவர். தமிழ்நாட்டின் ஜேன் ஆஸ்டென் என்று புகழப்படுகிறார். இவரது குறிப்பிடத்தக்க புதினங்கள் மணல்வீடு, ஒரே வார்த்தை, கேட்டவரம் போன்றவையாகும். 

மெட்ரிகுலேசன் வரை படித்த அநுத்தமா தன் சொந்த முயற்சியில் இந்தி, பிரெஞ்சு, தெலுங்கு ஆகிய மொழிகளைக் கற்றார். தனது 25வது வயதில் எழுதத் தொடங்கினார். இவரது முதல் படைப்பான ”அங்கயற்கண்ணி” (1947) கல்கி இதழ் நடத்திய போட்டியில் இரண்டாம் பரிசு பெற்றது. அடுத்து கலைமகள் இதழ் நடத்திய போட்டியில் இவரது “மணல்வீடு” புதினம் முதல் பரிசு பெற்றது. இதற்குப்பின் பல்வேறு இதழ்களில் அநுத்தமா எழுதத்தொடங்கினார். 1956ல் இவருடைய பிரேமகீதம் என்ற புதினம் தமிழ் வளர்ச்சிக்கழகத்தின் விருதினைப் பெற்றது. ஒரே ஒரு வார்த்தை, வேப்ப மரத்து பங்களா போன்ற அநுத்தமாவின் புதினங்கள் கன்னடத்தில் மொழி பெயர்க்கப்பட்டுள்ளன. வேறு சில சிறுகதைகள் இந்தியிலும் மொழி பெயர்க்கப்பட்டுள்ளன. புனைவுப் படைப்புகளைத் தவிர சில குழந்தைகளுக்கான புத்தகங்களையும் அநுத்தமா எழுதியுள்ளார். மோனிகா ஃபெல்டன் எழுதிய ராஜாஜியின் வாழ்க்கை வரலாற்றை ஆங்கிலத்திலிருந்து தமிழில் மொழி பெயர்த்துள்ளார்.

## எழுதிய நூல்கள்
*லக்சுமி
*கௌரி
*நைந்த உள்ளம்
*சுருதி பேதம்
*முத்துச் சிப்பி
*பூமா
*ஆல மண்டபம்
*ஒன்றுபட்டால்
*தவம்
*ஒரே ஒரு வார்த்தை
*வேப்பமரத்து பங்களா
*கேட்ட வரம்
*நான் குற்றவாளியே! (இரு குறுநாவல்கள்)
*மணல் வீடு
*ஜயந்திபுரத் திருவிழா
*துரத்தும் நிழல்கள்
*சேவைக்கு ஒரு சகோதரி சுப்புலட்சுமி (வாழ்க்கை வரலாறு)
*ருசியான கதைகள்
*அற்புதமான கதைகள்
*பிரமாதமான கதைகள்
*படு பேஷான கதைகள்
*அழகான கதைகள்
*சலங்கைக் காக்கை (பறவை இனங்கள்) (1959, வள்ளுவர் பண்ணை)
*வண்ணக்கிளி (பறவை இனங்கள்) (1960, வள்ளுவர் பண்ணை)

## விருதுகள்
*அங்கயற்கண்ணி – கல்கி சிறுகதைப் போட்டியில் 2 ஆவது பரிசு
*மணல்வீடு, புதினம் , கலைமகள் நாராயணசாமி ஐயர் விருது – 1949.
*மாற்றாந்தாய், ஜகன் மோகினி இதழின் சிறந்த சிறுகதைப் போட்டிக்கான தங்கப் பரிசு
*தமிழக அரசின் சிறந்த நாவல் பரிசு
*தமிழ் வளர்ச்சிக் கழகப் பாராட்டுப் பத்திரம்

## மேற்கோள்கள்
 

## உசாத்துணைகள்
*அநுத்தமா, தென்றல், அக்டோபர் 2010
*தமிழ் எழுத்தாளர்கள் தளத்தில் அநுத்தமா
*சமூகப் புதினங்கள், தமிழ் இணையப் பல்கலைக்கழகம்
*தமிழ் ஆன்லைன் தளத்தில்
*காலச்சுவடு ஆர். சூடாமணி அஞ்சலி செய்தி 
*தி இந்து நாளிதழில் குறிப்பு 1 
*தி இந்து நாளிதழில் குறிப்பு 2 
*இந்திய இலக்கியக் கலைக்களஞ்சியம்; சாகித்திய அகாதெமி
* எழுத்தாளர் அநுத்தமா காலமானார் 

பகுப்பு:1922 பிறப்புகள்
பகுப்பு:2010 இறப்புகள்
பகுப்பு:தமிழக எழுத்தாளர்கள்
பகுப்பு:தமிழ்ப் பெண் எழுத்தாளர்கள்
நிழற்றுக் குணகம்

**நிழற்றுக் குணகம்** (Shading coefficient) அல்லது **நிழற்றுக் கெழு** என்பது கட்டிடம் ஒன்றில் பொருத்தப்படும் கண்ணாடிப் படல் (சாளரங்கள் போன்றவை) ஒன்றின் செயல்பாடொன்றின் அளவீடு ஆகும். இது கண்ணாடியில் நேரடியாகப் படும் சூரிய ஒளியினால் அதனூடாகச் செல்லும் வெப்ப ஆற்றலுக்கும், தெளிந்த 3 மிமீ தடிப்புள்ள மிதப்புக் கண்ணாடி ஒன்றினூடு செல்லும் வெப்ப ஆற்றலுக்கும் இடையேயான விகிதம் ஆகும். இது சூரிய ஒளி நேரடியாகக் கண்ணாடியில் படும்போது, உட்செல்லக்கூடிய வெப்ப ஆற்றலிலிருந்து எந்த அளவுக்கு கட்டிடத்தின் உட்புறங்களை அது காப்புச் செய்கிறது என்பதற்கான ஒரு சுட்டி ஆகும். நிழற்றுக் குணகத்தின் மதிப்பு 1.00 க்கும் 0.00 க்கும் இடையில் அமையும். நிழற்றுக் குணகத்தில் அளவு குறைந்து செல்லும்போது அது கடத்தும் வெப்பத்தின் அளவு குறைவதுடன் அதன் நிழற்றுத் திறன் கூடும்.

கண்ணாடியொன்றின் நிழற்றுக் குணகம் அதன் நிறம், தெறிப்புத்திறன் வீதம் என்பவற்றில் தங்கியுள்ளது. தெறிப்புக் கண்ணாடியில் இது, பயன்படுத்தப்படும் தெறிப்புப் பூச்சின் வகையிலும் தங்கியுள்ளது. வெப்பமுறைப் பூச்சுக் கண்ணாடிகளைவிட அதே போன்ற விசிறல் பூச்சுக் கண்ணாடிகள் குறைவான நிழற்றுக் குணகம் கொண்டவை. நிழற்றுக் குணகம் சாளரம் போன்றவற்றின் கண்ணாடிப் பகுதியூடாகச் செல்லும் ஆற்றலை மட்டுமே கவனத்தில் கொள்கிறது. அவற்றின் சட்டங்கள் ஊடாகக் கடத்தப்படும் ஆற்றல் கணிப்புக்கு எடுத்துக்கொள்ளப்படுவது இல்லை. கட்டிடங்களுக்கான கண்ணாடிகளைத் தெரிவு செய்வதில் நிழற்றுக் குணகத்தின் பங்கு முக்கியமானது. சிறப்பாக உயர்ந்த வெப்பநிலைகளைக் கொண்ட பகுதிகளில் இது கூடிய முக்கியத்துவம் பெறுகிறது. இது நேரடியாக விழும் சூரிய ஆற்றலுடன் தொடர்புடையது ஆதலால், நேரடியான சூரிய ஒளி இல்லாத இடங்களில் கட்டிடங்களுக்கான வெளிப்புறக் கண்ணாடிகளின் தெரிவில் நிழற்றுக் குணகத்தின் தாக்கம் மிகவும் குறைவானது ஆகும்.

தற்காலத்தில் நிழற்றுக் குணகத்துக்குப் பதிலாக, சூரிய வெப்ப ஈட்டக் குணகம் (solar heat gain coefficient) என்னும் அளவீட்டைப் பயன்படுத்துகின்றனர் எனினும், நிழற்றுக் குணகத்தின் பயன்பாடு முற்றாக இல்லாமல் போய்விடவில்லை. நிழற்றுக் குணகத்தை 0.87 ஆல் பெருக்குவதன் மூலம் அதற்கு ஈடான சூரிய வெப்ப ஈட்டக் குணகத்தின் அண்ணளவான மதிப்பைப் பெறலாம்.

## இவற்றையும் பார்க்கவும்
* குணகம்
* வெப்பக்காப்புக் கண்ணாடி

பகுப்பு:கண்ணாடிகள்
கொனியேட்டி ரோசையா

**கொனிஜெடி ரோசையா** (*Konijeti Rosaiah*, , 4 சூலை, 1933- 4 திசம்பர், 2021) ஆந்திர மாநில முன்னாள் முதலமைச்சர் ஆவார். இந்திய தேசியக் காங்கிரசின் அரசியல்வாதியான அவர்  அமைச்சுப் பதவிகளில் இருந்துள்ளார். அவர் மாநில நிதி அமைச்சராகப் பணியாற்றிய பாங்கு பெரிதும் பாராட்டப்பட்டது. ஆந்திராவில் 16 முறை வரவுசெலவு திட்டத்தை தாக்கல் செய்து சாதனை படைத்தவர். கட்சித் தலைமையின் கட்டளைக்கிணங்கி முதல்வர் பணியேற்ற இவர் நவம்பர் 24, 2010 அன்று தமது சொந்தக் காரணங்களுக்காக பதவி விலகினார். இவரது பதவி விலகலை அடுத்து கிரண்குமார் முதல்வராகப் பொறுப்பேற்றுள்ளார்.

ஆகத்து 31, 2011 முதல் ஆகத்து 30, 2016 வரை தமிழ்நாட்டின் ஆளுநராகப்  பணியாற்றினார்.

## பதவிகள்
* 1968, 1974 மற்றும் 1980 ஆந்திர மாநில சட்டப்பேரவை 
* 1977-1979  ஆந்திர மாநிலம் தொழில்துறை உட்கட்டமைப்பு அபிவிருத்தி நிறுவனத்தின் தலைவர். 
* 1978-1979, 1983-1985  ஆந்திர மாநில சட்டப்பேரவை எதிர்க்கட்சி தலைவர். 
* 1979-1980 ஆந்திர மாநில சாலை மற்றும் கட்டிடத்துறை அமைச்சர். 
* 1980-1981 ஆந்திர மாநில வீட்டு வசதி மற்றும் போக்குவரத்துத்துறை அமைச்சர். 
* 1982-1983 ஆந்திர மாநில உள்துறை அமைச்சராக இருந்தார். 
* 1989-1990 ஆந்திர மாநில நிதி, மின்சாரம், போக்குவரத்து, உயர்கல்வி, கைத்தறி மற்றும் கதர்துறை, அமைச்சர். 
* 1991-1992 ஆந்திர மாநில மருத்துவம் மற்றும் சுகாதாரத்துறை அமைச்சர். 
* 1992-1994 ஆந்திர மாநில நிதி, மின்சாரம், மருத்துவம் மற்றும் சுகாதாரத்துறை அமைச்சர். 
* 1995-1997 ஆந்திரமாநிலம் காங்கிரஸ் கட்சித் தலைவர். 
* 1998 நரசரொபேட் மக்களவை தொகுதி நாடாளுமன்ற உறுப்பினர். 
* 2004-2009 ஆந்திர மாநில நிதி, திட்டம்,குடும்ப நலத்துறை அமைச்சர். 
* 2009-2010 ஆந்திர மாநில முதல்வர். 
* 2011-2016 தமிழ்நாடு ஆளுநர்.

## விருதுகள்
2007 ஆம் ஆண்டு ஆந்திரப் பல்கலைக்கழகம் இவருக்கு கௌரவ முனைவர் பட்டம் வழங்கிச் சிறப்பித்துள்ளது.

## மறைவு
உடல்நிலை குறைவு காரணமாக  சிகிச்சைபெற்றுவந்த இவர், சிகிச்சை பலனின்றி, ஐதராபாத்தில் உள்ள ஒரு தனியார் மருத்துவமனையில், 2021 திசம்பர் 4  அன்று காலை 8 மணியளவில் உயிரிழந்தார்.

## மேற்கோள்கள்

 
 

 
 

 
 

பகுப்பு:1933 பிறப்புகள்
பகுப்பு:2021 இறப்புகள்
பகுப்பு:ஆந்திரப் பிரதேச முதலமைச்சர்கள்
பகுப்பு:தமிழ்நாடு ஆளுநர்கள்
பகுப்பு:12வது மக்களவை உறுப்பினர்கள்
பகுப்பு:கர்நாடக ஆளுநர்கள்
பகுப்பு:இருபதாம் நூற்றாண்டு இந்திய அரசியல்வாதிகள்
பகுப்பு:தெலுங்கு மக்கள்
நல்லாரி கிரண் குமார் ரெட்டி

**நல்லாரி கிரண் குமார் ரெட்டி ** (Nallari Kiran Kumar Reddy) (பிறப்பு 13 செப்டம்பர் 1960 )  ஆந்திராவின் 16வது முதலமைச்சராக இருந்தவர் இந்திய தேசிய காங்கிரசு அரசியல்வாதி ஆவார். நான்கு முறை ஆந்திர சட்டப் பேரவை உறுப்பினராக இருந்துள்ளார். கொனியேட்டி ரோசையாவின் பதவி விலகலை அடுத்து 24 நவம்பர், 2010 அன்று ஆந்திர முதல்வராகப் பொறுப்பேற்றார்.

## மேற்கோள்கள்


 
 

 
 

பகுப்பு:1960 பிறப்புகள்
பகுப்பு:ஆந்திரப் பிரதேச முதலமைச்சர்கள்
பகுப்பு:வாழும் மக்கள்
பகுப்பு:சித்தூர் மாவட்ட நபர்கள்
சூரிய வெப்ப ஈட்டக் குணகம்

**சூரிய வெப்ப ஈட்டக் குணகம்** (solar heat gain coefficient) அல்லது **சூரிய வெப்ப ஈட்டக் கெழு** என்பது, கட்டிடம் ஒன்றில் உள்ள சாளரமொன்றில் நேரடியாகப் படும் மொத்த சூரிய ஆற்றலுக்கும், சாளரத்தின் ஊடாகச் செல்லும் வெப்ப ஆற்றலுக்கும் இடையிலான விகிதம் ஆகும். முன்னர் சாளரங்களின் இதே செயற்பாட்டின் அளவீடாக இருந்த நிழற்றுக் குணகத்துக்குப் பதிலாக தற்காலத்தில் இது பயன்படுகின்றது. கண்ணாடிகளின் வகை, அவற்றின் நிறம், அவற்றின் மீது பூசப்படுகின்ற பூச்சின் வகை போன்றவை இந்த அளவீட்டின் மீது தாக்கத்தைக் கொண்டுள்ளன. இதில் சாளரங்கள் மீது படும் ஆற்றல், உட் செல்லும் ஆற்றல் என்பவற்றைக் கணிக்கும்போது கண்ணாடிப் பகுதியில் மட்டுமன்றி அவற்றின் சட்டங்கள் உட்பட எல்லாப் பகுதிகளும் கவனத்துக்கு எடுத்துக்கொள்ளப்படுகின்றன.  

இது ஒரு விகிதம் ஆகையால் இதற்கு அலகு இல்லை. 1.00 க்கும் 0.00 க்கும் இடைப்பட்ட ஒரு எண்ணினால் குறிக்கப்படுகின்றது. இதன் அளவு குறையும்போது சாளரங்கள் உள்ளே விடும் வெப்ப ஆற்றலின் அளவும் குறைவாக இருக்கும். அதனால் அவற்றின் நிழற்றுத்திறன் கூடும்.

பகுப்பு:கண்ணாடிகள்
ஆறுமுகம்பிள்ளை குமாரசுவாமி

கேட் முதலியார் **ஆறுமுகம்பிள்ளை குமாரசுவாமி** (*Arumugampillai Coomaraswamy*, 1783 – நவம்பர் 7, 1836) பிரித்தானிய இலங்கையில் வாழ்ந்த தமிழ் அரசியல்வாதியும், மொழிபெயர்ப்பாளரும் ஆவார். 1835 மே 30 முதல் முதல் 1836 வரை முதலாவது சட்டவாக்கப் பேரவையில் உத்தியோகப்பற்றற்ற முதலாவது தமிழர் பிரதிநிதியாக இருந்தவர்.

## வாழ்க்கைக் குறிப்பு
குமாரசுவாமி 1783 இல் இலங்கையின் பருத்தித்துறையில் கெருடாவில் என்ற ஊரில் ஆறுமுகம்பிள்ளை என்பவருக்குப் பிறந்தார்.

குமாரசுவாமி விசாலாட்சி என்பாரைத் திருமணம் புரிந்தார். இவர்களுக்கு முத்து குமாரசுவாமி, செல்லாச்சி என இரண்டு பிள்ளைகள். முத்து குமாரசுவாமிக்குப் பிறந்தவர் சேர் ஆனந்த குமாரசுவாமி. செல்லாச்சிக்குப் பிறந்தவர்கள் பொன்னம்பலம் குமாரசுவாமி, சேர் பொன்னம்பலம் இராமநாதன், சேர் பொன்னம்பலம் அருணாசலம் ஆகியோராவர்..

ஆறுமுகம் குமாரசுவாமி பிரித்தானிய ஆளுநர் பிரடெரிக் நோர்த் ஆரம்பித்து வைத்த மதப்பள்ளியில் பயின்று வெளியேறி 1805 ஆம் ஆண்டு முதல் மொழிபெயர்ப்பாளராகப் பணியாற்றினார். ஆளுனரினால் இவர் தனது 26வது அகவையில் முதலியார் பதவிக்குத் தேர்ந்தெடுக்கப்பட்டார். 1815 ஆம் ஆண்டில் கண்டி அரசன் விக்கிரம ராசசிங்கன் பிரித்தானியரால கைப்பற்றப்பட்ட நிகழ்வில் குமாரசுவாமி பிரித்தானியர்களுக்காக மொழிபெயர்ப்பாளராகப் பணியாற்றி முக்கியப் பங்கு வகித்தார். இவரது பணிகளுக்காக 1819 ஆம் ஆண்டில் ஆளுநர் ரொபர்ட் பிரவுன்றிக் இவருக்கு தங்க மோதிரம் ஒன்றைப் பரிசாக அளித்தார்.

## சட்டசபை உறுப்பினர்
இவர் இலங்கையின் பிரித்தானிய ஆளுநர் சேர் ரொபர்ட் வில்மட்-ஹோர்ட்டனின் மொழிபெயர்ப்பாளராகவும் பணியாற்றினார். பின்னர் இவர் சட்டவாக்கப் பேரவைக்கு அதிகாரபூர்வமற்ற உறுப்பினராக நியமிக்கப்படுவதற்காக இவரைக் கட்டாயமாக இளைப்பாறச் செய்து சட்டப்பேரவைக்கு உறுப்பினராக்கினார்.. இவருடன் முதலியார் டி. ஜே. பிலிப்சு என்பவர் சிங்களவர் பிரதிநிதியாக நியமிக்கப்பட்டார்.

## மேற்கோள்கள்

பகுப்பு:1783 பிறப்புகள்
பகுப்பு:1836 இறப்புகள்
பகுப்பு:இலங்கை முதலியார்கள்
பகுப்பு:இலங்கைத் தமிழ் அரசியல்வாதிகள்
பகுப்பு:இலங்கை அரசியல்வாதிகள்
பகுப்பு:யாழ்ப்பாண மாவட்ட மக்கள்
பகுப்பு:இலங்கை சட்டசபை உறுப்பினர்கள்
மெட்சு சண்டை

**மெட்சு சண்டை** (மெட்ஸ் சண்டை, *Battle of Metz*) என்பது இரண்டாம் உலகப் போரின் மேற்குப் போர்முனையில் நேச நாடுகளுக்கும், நாசி ஜெர்மனிக்கும் நடந்த ஒரு சண்டை. சிக்ஃபிரைட் கோடு போர்த்தொடரின் ஒரு பகுதியான இதில் நேசநாட்டுப் படைகள் பிரான்சின் மெட்சு நகரை ஜெர்மானியப் படைகளிடமிருந்து கைப்பற்றின.

ஆகஸ்ட் 1944ல் பாரிஸ் நகரம் மீட்கப்பட்டவுடன் நேசநாடுகளின் மேற்கு ஐரோப்பியப் படையெடுப்பின் முதல் கட்டம் முடிவடைந்தது. அடுத்த கட்டமாக ரைன் ஆற்றங்கரைக்கு முன்னேற அவை திட்டமிட்டன. மெட்சு பிரான்சின் வடகிழக்கு மாகாணமான லொரைனில் அமைந்துள்ள ஒரு நகரம். மோசெல் மற்றும் அதன் கிளை ஆறான லாசே ஆற்றுக்கு இடையே அமைந்துள்ளது. பலமான அரண்நிலைகளைக் கொண்டது. மெட்சின் சுற்றுப்புறங்களில் பல பலமான கோட்டைகள் அமைக்கப்பட்டு அவை பதுங்குகுழிகள், சுரங்கப் பாதைகள் வழியாக இணைக்கப்பட்டிருந்தன. மெட்சு நகரைப் பாதுகாக்க நான்கரை டிவிசன் ஜெர்மானியப் படைகள் நிறுத்தப்பட்டிருந்தன. சிக்ஃபிரைட் கோட்டை பலப்படுத்த கால அவகாசம் தேவை என்று ஜெர்மானியப் போர்த் தலைமையகம் கருதியது. மெட்சு நகரத்தில் நேசநாட்டுப் படைகளை முடிந்தவரை தாமதப் படுத்தினால் இந்த அவகாசம் கிட்டுமென ஜெர்மானியத் தளபதிகள் நினைத்ததால், அதனை மேலும் பலப்படுத்தினர். இதனால் மேற்குப் போர்முனையில் மெட்சின் முக்கியத்துவம் அதிகமானது. 

ஆகஸ்ட் மாத இறுதியில் அமெரிக்க 3வது ஆர்மி மொசெல் ஆற்றின் கரையை அடைந்து அதனைக் கடப்பதற்கான ஆயத்தங்களைத் தொடங்கின. செப்டம்பர் 6ம் தேதி இரு தரப்புப் படையினருக்கும் முதல் மோதல் நடைபெற்றது. செப்டம்பர் மாதம் முழுவதும் ஆற்றைக் கடக்க அமெரிக்கப்படைகள் மேற்கொண்ட முயற்சிகளை ஜெர்மானியர் தடுத்து முறியடித்து விட்டனர். சிறு சிறு பாலமுகப்புகளை மட்டுமே அமெரிக்கப் படைகளால் கைப்பற்ற முடிந்தது. மெட்ஸ் நகரின் வலிமையை உணர்ந்து கொண்ட அமெரிக்கத் தளபதிகள் அக்டோபர் மாதம் முழுவதும் தீவிர ஆயத்தப் பணிகளில் ஈடுபட்டனர். அந்த மாதம் முழுவதும் பெரிய அளவில் மோதல்கள் ஏதும் ஏற்படவில்லை. தயாரான பின்னர் புதிய அமெரிக்கத்தாக்குதல் மெட்சு நகரின் பின் பகுதியில் நவம்பர் 3ம் தேதி மீண்டும் துவங்கியது. ஒரு மாதம் முழுவதும் உழைத்து உருவாக்கிய புதிய தாக்குதல் உத்திகளைப் பயன்படுத்தி அமெரிக்கப் படைகள் ஒன்றன் பின் ஒன்றாக மெட்சு நகரின் சுற்றுப்புறக் கோட்டைகளைக் கைப்பற்றின. மிஞ்சியிருந்த கோட்டைகளை சுற்றி வளைத்து தனிமைப்படுத்தி விட்டன. நவம்பர் 17ம் நாள், மெட்சு நகரம் தாக்கப்பட்டது. நவம்பர் 21ம் தேதி வாக்கில் நகரம் முழுவதும் அமெரிக்கப் படைகள் வசமானது. மெட்சின் ஜெர்மானியத் தளபதி கிட்டெலும் கைது செய்யப்பட்டார். 

மெட்சு நகரம் வீழ்ந்தாலும், அதன் பல சுற்றுப்புற கோட்டைகள் தொடர்ந்து அமெரிக்கர்களை எதிர்த்து வந்தன. அவற்றை நேரடியாகத் தாக்கினால் வீண் சேதம் ஏற்படுமென்று அமெரிக்கத் தளபதிகள் கருதியதால், மெதுவாக சுற்றி வளைத்து சண்டையிட்டனர். தனிமைபடுத்தப்பட்ட கோட்டைகள் ஒன்றன்பின் ஒன்றாக சரணடைந்தன. இறுதிக் கோட்டை டிசம்பர் 13ம் தேதி சரணடைந்தது. 

## படங்கள்

File:Bundesarchiv Bild 183-J28180, Westfront, bei Metz, Grenadier mit Panzerschreck.jpg|மெட்ஸ் அருகே ஒரு ஜெர்மானிய வீரர்
File:Metz1944-2.jpg|கைபற்றப்பட்ட மெட்சில் வீடு வீடாக சோதனை செய்யும் அமெரிக்கப் படையினர்


பகுப்பு: மேற்குப் போர்முனை (இரண்டாம் உலகப் போர்)
பகுப்பு:1944 நிகழ்வுகள்
பகுப்பு:பிரான்சின் வரலாறு
இலட்சுமி மேனன் (வடிவழகி)

::

**இலட்சுமி மேனன் ** (Lakshmi Menon) இந்தியாவின் கருநாடக மாநிலத்தில் பெங்களூருவில் நவம்பர் 4, 1982 அன்று பிறந்த ஓர் ஒப்புரு வடிவழகி ஆவார். பெங்களூருப் பல்கலைக்கழகத்தில் சமூகவியல் படித்துக் கொண்டிருந்தபோதே வருமானத்திற்காக ஒப்புரு காட்சிகளில் பங்கேற்கத் தொடங்கினார். பல ஆண்டுகள் இந்தியாவில் காட்சிகளில் பங்கேற்றப் பின்னர் 2006ஆம் ஆண்டு பன்னாட்டு ஒப்புரு பணிவாழ்வைத் தொடங்கினார்.  **யான் பால் கௌத்தியே** மற்றும் **எர்மெசு** காட்சிகளில் தோன்றியதோடன்றி **எர்மெசு**,**மாக்சு** **மாரா **,**கிவென்சி** போன்ற உயர்நிலை நிறுவனங்களுக்கான விளம்பரங்களில் தோன்றியுள்ளார்.

அக்டோபர் 2008ஆம் ஆண்டில் பிரெஞ்சு பாங்கியல் இதழ் *வோஃக்* தலையங்கத்தில் இடம் பெற்றது குறிப்பிடத்தக்க நிகழ்வாகும். இதற்கு முன்னரே இத்தகைய உயர் பாங்கியல் இதழ்களில் தோன்றியிருப்பினும் பிரெஞ்சு வோஃக் இதழில் வருவது ஒவ்வொரு வடிவழகரின் ஏக்கமாகும்.

2011 ஆண்டிற்கான பிரெல்லி நாட்காட்டியில் இடம் பிடித்துள்ளது இவரது பாங்கியல் பணிவாழ்வின் சிகரமாக அமைந்துள்ளது.

## மேற்கோள்கள்

## வெளியிணைப்புகள்
*
*
*
*
*
*
*
*
*
*
*
*Models.com provides a full list of her magazine covers and appearances in the news.

பகுப்பு:1981 பிறப்புகள்
பகுப்பு:கர்நாடக நபர்கள்
பகுப்பு:வாழும் மக்கள்
லட்சுமி மேனன்

இது இலட்சுமி மேனன் என்ற பெயருக்கான பக்கவழி நெறிப்படுத்தல் ஆகும்.

## பெயர்கள்
* இலட்சுமி மேனன் (வடிவழகி)
* லட்சுமி மேனன் (நடிகை)
பிரெல்லி நாட்காட்டி

**பிரெல்லி நாட்காட்டி** (The Pirelli Calendar) பிரெல்லி நிறுவனத்தின் ஐக்கிய இராச்சியத் துணைநிறுவனம் வெளியிடும் ஓர் வணிக நாட்காட்டியாகும். 1964ஆம் ஆண்டு முதல் இது ஆண்டுதோறும் வெளியிடப்படுகிறது.மிகக் குறைவான அளவில் வெளியிடப்படும் இந்த நாட்காட்டி சந்தையில் விற்பனைக்கில்லாது பிரெல்லி நிறுவனத்தின் மிக முக்கிய வாடிக்கையாளர்களுக்கும் பிரபலமானவர்களுக்கும் மட்டுமே விநியோகிக்கப் படுகிறது.ஆகவே இதற்கு மிகுந்த தேவை ஏற்பட்டுள்ளது. மேலும் உலகின் சிறந்த பெண் வடிவழகிகளின் கவர்ச்சியான,சில கலைநயம் மிக்க நிர்வாண ஒளிப்படங்கள் உட்பட, ஒளிப்படங்களைத் தாங்கி வருவதும் இதன் மீதான மதிப்பைக் கூட்டுகிறது.

1973ஆம் ஆண்டு எண்ணெய் அதிர்ச்சியை அடுத்து ஏற்பட்ட உலக பொருளாதாரத் தேக்கத்தின் தாக்கமாக பிரெல்லி இந்த நாட்காட்டி வெளியீட்டை நிறுத்தி யிருந்தது.பத்தாண்டுகள் கழித்து இதனை வெளியிடுவதை மீண்டும் துவங்கியது.தற்போது இது ஆண்டுதோறும் தடையின்றி வெளியிடப்படுகிறது.

இந்த நாட்காட்டியில் இடம்பெறுவதை ஓர் சிறப்பு என ஒளிப்பட வடிவழகிகள் கருதுகிறார்கள். அவ்வாறே தாங்கள் எடுத்த ஒளிப்படங்கள் வருவதையும் ஒளிப்பட வல்லுனர்கள் பெருமையாகக் கருதுகின்றனர்.

## உசாத்துணைகள்
# ; 
# 
# 

## வெளியிணைப்புகள்
*அலுவல்முறை பிரெல்லி நாட்காட்டி தளம் - ஒளிப்படத் தொகுப்புடன்
*2008 பிரெல்லி நாட்காட்டி தோற்றங்கள்
*நகர்படம்: ஐம்பதாண்டு பிரெல்லி நாட்காட்டி ஒளிப்படங்கள் 
*பிரெல்லி தொழிலாளர்களின் எதிர்ப்பு

பகுப்பு:நாட்காட்டிகள்
ஊக்க வினைவேகமாற்றி

ஒரு வினைவேகமாற்றி வினையின் வேகத்தை அதிகப்படுத்தினால் அதற்கு **ஊக்க வினைவேகமாற்றி** என்று பெயர். இச்செயல்முறை **ஊக்க வினைவேக மாற்றம்** எனப்படும். ஊக்க வினைவேகமாற்றத்திற்கான சான்றுகள் பின்வருமாறு.

1. கூழ்ம பிளாட்டினத்தின் முன்னிலையில் ஐட்ரசன் பெராக்சைடு சிதைவடைதல் அதிகரிக்கிறது.

::2H2O2   →   2H2O + O2 (வினைவேகமாற்றி : பிளாட்டினம், Pt)

2. மாங்கனீசு டை ஆக்சைடு முன்னிலையில் பொட்டாசியம் குளோரேட் சிதைவடைதல் அதிகரிக்கிறது.

::2KClO3   →   2KCl + 3O2 (வினைவேகமாற்றி : மாங்கனீசு டை ஆக்சைடு, MnO2 , வெப்பப்படுத்தப்படுகிறது (Δ))

## உசாத்துணை
#தமிழ்நாட்டுப் பாடநூல் கழகம் 

பகுப்பு:வேதியியல்
தளர்வு வினைவேகமாற்றி

ஒரு வினைவேகமாற்றி வினையின் வேகத்தைக் குறைத்தால் அதற்குத் **தளர்வு வினைவேகமாற்றி**  அல்லது **குறைப்பான்** என்று பெயர். இச்செயல்முறை **தளர்வு வினைவேக மாற்றம்** எனப்படும். தளர்வு வினைவேக மாற்றத்திற்கான சான்றுகள் பின்வருமாறு.

1. சோடியம் சல்பைட்டானது காற்றில் ஆக்சிசனேற்றம் அடைவது ஆல்ககால் முன்னிலையில் குறைகிறது.

::2 Na2SO3 +O2   →    2 Na2SO4 (வினைவேக நச்சு: ஆல்ககால்)

2. ஐட்ரசன் பெராக்சைடு சிதைவடையும் வேகம் கிளிசரின் முன்னிலையில் குறைகிறது.

:: H2O2    →    2 H2O + O2

## உசாத்துணை
#தமிழ்நாட்டுப் பாடநூல் கழகம் 

பகுப்பு:வேதியியல்
பகுப்பு:ஊக்கியியல்
உயர்த்தி (வேதியியல்)

ஒரு வினைவேகமாற்றியின் செயல்திறனைச் சிறிதளவு மற்றொரு சேர்மத்தைச் சேர்ப்பதன் மூலம் அதிகரிக்கலாம். இவ்வாறு ஒரு சேர்மம் வினைவேகமாற்றியாகச் செயல்படமல், மற்றொரு வினைவேக மாற்றியின் செயல்திறனை அதிகரித்தால் அச்சேர்மம் **உயர்த்தி** (Promoter) எனப்படும். உயர்த்திகளுக்கான சான்றுகள் பின்வருமாறு.

1. ஹேபர் முறையில் அம்மோனியா தயாரிக்கும்போது சேர்க்கப்படும் மிகச் சிறிதளவான மாலிப்டினம் ஆனது இரும்பு வினைவேகமாற்றியின் செயல்திறனை அதிகரிக்கிறது.

::N2 + 3H2  2 NH3 (வினைவேகமாற்றி: இரும்பு, Fe; உயர்த்தி: மாலிப்டினம், + Mo)

## உசாத்துணை
#தமிழ்நாட்டுப் பாடநூல் கழகம் 

பகுப்பு:வேதி வினையூக்கிகள்
குஞ்சிதம் குருசாமி

**குஞ்சிதம் குருசாமி அம்மையார்** (சூலை 12, 1909 - சூலை 30, 1961) திராவிட இயக்கத்தில் ஈடுபட்ட ஒரு பெண் செயற்பாட்டாளர்.

## வாழ்க்கைக் குறிப்பு
குஞ்சிதம் டி. சுப்பிரமணிய பிள்ளை – தங்கம்மாள் தம்பதிகளுக்கு தலைமகளாக சென்னையில் பிறந்தார். சென்னை ஜார்ஜ் டவுனில் தொடக்கக் கல்வி பயின்றார்.  பள்ளி இறுதித் தேர்வில் பள்ளியில் முதல் மதிப்பெண் பெற்றுத் தங்கப் பதக்கம் வென்றார். இராணி மேரி கல்லூரியில்  பி.ஏ., பட்டம் பெற்று, பல்வேறு பள்ளிகளிலும் ஆசிரியராகப் பணியாற்றி இந்தியாவிலேயே முதல் கல்வியதிகாரியாகப் பணியாற்றியவர்.

‘ரிவோல்ட்’ எனும் ஆங்கில இதழின் இதழாசிரியராக இருந்த குருசாமி என்பவரை 08.12.1929 இல் பெரியார் – நாகம்மையார் முன்னிலையில் கலப்புத் திருமணம் செய்து கொண்டார், இதுவே முதல் சுயமரியாதைத் திருமணம் என்பது குறிப்பிடத்தக்கது. கணவரும் சுயமரியாதை இயக்கத்தில் ஈடுபாடு கொண்டவர் என்பதால், கணவரின் கொள்கைக்கேற்ப தாலி, குங்குமம் முதலியவற்றைத் துறந்தார். இவர் பல சுயமரியாதை இயக்க மாநாடுகளுக்கு கணவருடன் இணைந்து சொற்பொழுவுகள் பல நிகழ்த்தியும், சுயமரியாதை மாநாடுகளுக்கு தலைமைப் பொறுப்பேற்று சிறப்புற நடத்தியும் சுயமரியாதைக் கருத்துக்களை மக்களிடம் கொண்டு சென்றார்.

சமூகத்தைப் பிடித்திருக்கும் விதவைத் தன்மை, பாலிய மணம், கல்யாணம்  என்ற பெயரால் பெண்களை விற்றல் முதலான கொடுமைகள் ஒழிய வேண்டுமானால் ஒவ்வொருவரும் படித்தாலொழிய முடியாது என 27.02.1959 ல் வானொலியில் உரையாற்றினார். சொத்துரிமையும், படிப்புரிமையும் தந்தாலே பிற உரிமைகள் பெண்களுக்குத் தானாகவே கிடைத்துவிடும் என்று சேலம் ஜில்லா இரண்டாவது சுயமரியாதை மாநாட்டின்போது (1933) பேசினார். மேலும் மற்றுமொரு சுயமரியாதை மாநாட்டில் “நமது பெண்களைச் சுற்றி இறுக்கிக் கட்டப்பட்டிருக்கும் மதம் என்ற சங்கிலியை அவிழ்த்து விடுவோமானால் அவர்கள் உலகில் அரிய பெரிய காரியங்களைச் சாதிப்பார்கள் என்பதில் சந்தேகமில்லை” எனக்குறிப்பிட்டார்.  (ஸ்ரீரங்கம் சுயமரியாதை மாநாடு, 1933)

ஆதி திராவிடர்களுக்கு இலவசக் கல்வி கொடுக்கவும், கடவுளின் பெயரால் செய்யப்படும் வீண் செலவுகளைத் தவிர்த்து, ஆதிதிராவிடக் குழந்தைகளுக்கு துணி, புத்தகம் முதலியவற்றை வாங்கிக் கொடுக்கவேண்டும். வாண வேடிக்கைக்காக விரயமாகும் பணத்தைச் சுகாதாரத்தைப் போதிக்கும் காண்காட்சிகள் அமைக்கப் பயன்படுத்தப்பட வேண்டும். தெய்வங்களுக்காகச் செலவிடப்படும் பணத்தில் நூலகங்களும், மருத்துவமனைகளும் அமைக்கப்பட வேண்டும் என்பன போன்ற முற்போக்குச் சிந்தனைகளை முன்வைத்துப் போராடினார். புரோகிதர்களை எதிர்த்தார். பால்ய விவாகம், பெண்ணடிமை முதலானவற்றைச் சாடினார். “ஜாதகம் சரியாயிருப்பதாக ஒரு பெண்ணை ஒரு கழுதைக்குக் கட்டிக் கொடுப்பதா” என்று கேட்டு ஜோதிட மூட நம்பிக்கையை எதிர்த்தார். அதுமட்டுமல்லாமல் எல்லா சமூக ஏற்றத்தாழ்வுகளுக்கும் மதங்களே காரணம் அவை ஒழிய வேண்டும் என முழக்கமிட்டார். கலப்பு மணம், விதவை மணம், காதல் மணம் முதலியவற்றை ஆதரித்தார். பாரதிதாசன் கவிதைகளைத் தொகுத்து முதன்முதலில் தொகுப்பாக வெளியிட்டது இவரது குறிப்பிடத்தக்க இலக்கியப்பணி. பெண்கல்வி, சமூகச்சீர்திருத்தம், மகளிர் மேம்பாடு, தாழ்த்தப்பட்டோர் முன்னேற்றம் ஆகியவற்றுக்காக உழைத்து சுயமரியாதை இயக்க வரலாற்றில் முக்கியமான இடத்தைப் பெற்றார். அவர் 30.07.1961 இல் புற்றுநோயின் காரணமாக மறைந்தார்.

இவரது உரைகள் *குஞ்சிதம் குருசாமியின் சொற்பொழிவுகள்* என்ற பெயரில் *வாலாசா வல்லவன்* அவர்களால் தொகுக்கப்பட்டு 2007 ஆம் ஆண்டு நூலாக வெளியிடப்பட்டது.

## உசாத்துணை
}

பகுப்பு:திராவிட இயக்கம்
பகுப்பு:1909 பிறப்புகள்
பகுப்பு:1961 இறப்புகள்
பகுப்பு:தமிழ்ப் பெண் சமூகப் போராளிகள்
பகுப்பு:தமிழ் இறைமறுப்பாளர்கள்
பகுப்பு:பெரியாரிய அறிஞர்கள்
வினைவேகமாற்றி நச்சு

வினைவேகமாற்றியின் செயல்திறனை இழக்கச் செய்யும் சேர்மங்கள் **வினைவேகமாற்றி நச்சு** எனப்படும். இச்செயல்முறை வினைவேகமாற்றி நச்சாதல் என்றழைக்கப்படும். வினைவேகமாற்றி நச்சுகளுக்கான சான்றுகள் பின்வருமாறு.

1. கந்தக டை ஆக்சைடு ஆக்சிசனேற்றமடையும் தொடுமுறையில் பயன்படுத்தப்படும் வினைவேகமாற்றியான பிளாட்டினத்திற்கு, ஆர்சீனியசு ஆக்சைடு வினைவேகமாற்றி நச்சாகச் செயல்பட்டு அதன் செயல்திறனைக் குறைக்கிறது.

::SO2 + O2    2 SO2O3 (வினைவேகமாற்றி: பிளாட்டினம், Pt; நச்சு: ஆர்சீனியசு ஆக்சைடு, - As2O3)

2. ஹேபர் முறையில் அம்மோனியா தயாரித்தலில் இரும்பு வினைவேகமாற்றிக்கு ஐட்ரசன் சல்ஃபைடு வினைவேகமாற்றி நச்சாகச் செயல்படுகிறது.

::N2 + 3 H2  2 NH3 (வினைவேகமாற்றி: இரும்பு, Fe; நச்சு: ஐட்ரசன் சல்ஃபைடு, H2S)

## உசாத்துணை
#தமிழ்நாட்டுப் பாடநூல் கழகம் 

பகுப்பு:வேதியியல்
பலபடித்தான வினைவேக மாற்றம்

வினைபடு பொருள்களும் வினைவேகமாற்றியும் வெவ்வேறு நிலைமைகளில் உள்ள வினைவேக மாற்ற வினைகள் பலபடித்தான வினைவேக மாற்ற வினைகள் எனப்படும். இச்செயல்முறையே **பலபடித்தான வினைவேகமாற்றம்**  (Heterogeneous catalysis) எனப்படும். பலபடித்தான வினைவேக மாற்றத்திற்கான சான்றுகள் பின்வருமாறு.

1. தொடுமுறையில் கந்தக டிரை ஆக்சைடு தயாரிக்கும் வினை.

::SO2 (வாயு)  +  O2  (வாயு)   2 SO3

மேற்கண்ட வினையில் வினைபடு பொருள்கள் இரண்டும் வாயு நிலைமையில் உள்ளன. ஆனால் இதற்குப் பயன்படுத்தபடும் வினைவேகமாற்றியான பிளாட்டினம் ஆனது திண்ம நிலையில் இருக்கிறது. எனவே இது ஒரு பலபடித்தான வினைவேக மாற்ற வினையாகும்.

2. ஹேபர் முறையில் அம்மோனியா தயாரிக்கும் வினை.

::N2 (வாயு)  + 3 H2 (வாயு)   2 NH3

மேற்கண்ட வினையில் வினைபடு பொருள்கள் இரண்டும் வாயு நிலைமையில் உள்ளன. ஆனால் இதற்குப் பயன்படுத்தபடும் வினைவேகமாற்றியான இரும்பு ஆனது திண்ம நிலையில் இருக்கிறது. எனவே இது ஒரு பலபடித்தான வினைவேக மாற்ற வினையாகும்.

## மேற்கோள்கள்

## உசாத்துணை
* தமிழ்நாட்டுப் பாடநூல் கழகம் 

பகுப்பு:ஊக்கியியல்
பிரீஜா சிறீதரன்

**பிரீஜா சிறீதரன் ** (Preeja Sreedharan) கேரள மாநிலம் இடுக்கி மாவட்டம் முல்லக்கானத்தில் 13 மார்ச் 1982 அன்று பிறந்த இந்திய தடகள விளையாட்டு வீரர். 2010 ஆசியட்டில் 10000 மீட்டர் நிகழ்வில் தங்கப் பதக்கமும் 5000 மீட்டர் நிகழ்வில் வெள்ளிப் பதக்கமும் வென்றார்.10000 மீ மற்றும் 5000மீட்டர் போட்டிகளில் இந்திய சாதனையாளராக விளங்குகிறார்.

2006ஆம் ஆண்டு ஆசிய விளையாட்டுகளில் 10000 மற்றும் 5000 மீ போட்டிகளில் ஐந்தாவது இடத்தை வென்றார். 2007ஆம் ஆண்டு அம்மானில் ஆசிய தடகள சாதனைப் போட்டிகளில் 10000 மீ போட்டியில் வெள்ளிப் பதக்கம் வென்றார்.

குவாங்சோ ஆசிய விளையாட்டுகளில் 10000 மீ ஓட்டத்தில் அவரடைந்த 31:50:28 நிமிட சாதனை அவரது சிறந்த நேரமாகும்.இது இந்திய தேசிய சாதனையும் ஆகும்.

அல்போன்சா கல்லூரி,பாலையிலிருந்து பட்டப்படிப்பை முடித்தார்.

## மேற்கோள்கள்

பகுப்பு:தட கள விளையாட்டு வீரர்கள்
பகுப்பு:இந்திய ஓட்ட வீரர்கள்
பகுப்பு:இடுக்கி மாவட்ட மக்கள்
பகுப்பு:1982 பிறப்புகள்
பகுப்பு:வாழும் மக்கள்
நடவுப்பாட்டு

**நடவுப்பாட்டு** நாட்டார் பாடல் வகைகளுள் ஒன்று. நாட்டுப்புற மக்கள் வாழ்வியலில் பெரும் பங்கு கொண்டு விளங்குபவை நாட்டுப்புறப் பாடல்கள். அத்தகைய நாட்டுப்புறப்பாடல்களுள் தொழிற் பாடல்கள் மிக முக்கியமான ஒன்று. தொழிற் பாடல்கள் நாட்டுப்புற மக்களால் வேலை செய்யும் போது களைப்பு தெரியாமல் இருக்கவும், மன மகிழ்ச்சிக்காகவும் பாடப்படுவன. அத்தொழிற் பாடல்களுள் வேளாண் தொழிற் பாடல்கள் விதைவிதைத்து, நீர் பாய்ச்சி, களையெடுத்து, கதிர் அறுத்து, போரடித்து, வண்டியில் ஏற்றி சொல்லும் வரை பல வளர்ச்சிப் படிகள் உள்ளன. அவ்வளர்ச்சிப் படிகள் ஒவ்வொன்றுக்கும் அவ்வேலையைச் செய்யும் நிலையில் பாடல்கள் பாடப்படுகின்றன. 
அவற்றை ஏற்றப்பாட்டு, ஏர்பாட்டு, நடவுப்பாட்டு, களையெடுப்புப் பாட்டு, கதிர் அறுப்புப் பாட்டு, நெல் தூற்றுவோர் பாட்டு, வண்டிக்காரன் பாட்டு என பல நிலைகளாக வகைப் படுத்தலாம். அவற்றுள் ஒன்று நடவுப்பாட்டு. நாற்று நடவின்போது நாட்டுப்புறப் பெண்களால் காலங்காலமாக இப்பாடல்கள் பாடப்பட்டு வருகின்றன.

## இயல்புகள்
நாற்று நடும் பெண்களில், ஒரு பெண்பாட மற்றவர் சேர்ந்து குழுவாகப் பாடுவதும், ஒரு பெண் மட்டுமே தனியாகப் பாடுவதாகவும் அல்லது எல்லாப் பெண்களும் சேர்ந்து பாடுவதாகவும் இப்பாடல்கள் அமைந்துள்ளன. நாட்டுப்புறப் பாடல்களுக்கே உரித்தான வாய்மொழியாகப் பரவல், மரபு வழிப்பட்டது, ஒரு வடிவ அமைப்பிற்கு உட்பட்டது, திரிபடைந்து வழங்குவது, ஆசிரியர் இல்லாமை என்பன போன்ற தன்மைகள் நடவுப் பாடல்களுக்கும் பொருந்தும். நடவு செய்வோர் உழைப்பின் களைப்பைப் போக்கிக் கொள்ளவும், மன மகிழ்வுக்காகவும் இப்பாடல்கள் பாடப்படுகின்றன.

## பாடுபொருள்
நடவு வேலைகளைச் செய்பவர்கள் பெண்களே என்பதால் அவர்கள் பாடும் பாடல்களில் அவர்களின் வாழ்வியல் நிகழ்வுகள் பதிவு செய்யப்படுகின்றன. எனவே நடவு பற்றி மட்டுமல்லாமல், ஏற்றம், ஏர் ஓட்டுதல், நீர் பாய்ச்சுதல், நிலத்தின் தன்மை, இயற்கை அழகு, மழை, வெயில் போன்ற வேளாண்மை சார்ந்த பிற நிகழ்வுகளும், காதல், வீரம், வறுமை, பக்தி, வழிபாடு, இல்லற வாழ்வு, மாமியார் கொடுமை, நாத்தனார் கொடுமை, சரியான கூலி கிடைக்காமை, மக்கள் பெருமை, அத்தை மகனைக் கிண்டல் செய்தல் போன்ற சுவையான நிகழ்ச்சிகளும் பாடுபொருளாகின்றன.

## நடவும் இறை வழிபாடும்
நல்ல நேரம் பார்த்து முதலில் நிலத்தின் சனி மூலையில் நாற்று நடவு செய்யப்படும். முதலில் நாற்று நடும் பெண் கடவுளை வணங்கி ஒவ்வொரு அலகாக நடுவாள். நட்ட பயிர் நிமிர்ந்து வளர்ந்து விளைச்சல் பெருக வேண்டும் என்று விநாயகர், முருகர், மாரியம்மன், எல்லையம்மன், ஐயனார் போன்ற இன்னபிற தெய்வங்களை வாழ்த்திப் பாடுவாள்.

சந்திரரே சூரியரே
சாமி பகவானே

சந்திரரே நான் நினைச்சி
சாய்ச்சேன் திருஅலவு

சாய்ச்ச திரு அலவு
சமச்சி பறி ஏறனும்

எடுத்த திரு அலவு
எழுந்து பறி ஏறனும்

என்றவாறு கடவுளை வாழ்த்திப் பாடுவர்.

## சில நடவுப் பாடலடிகள்
### எடுத்துக்காட்டு ஒன்று

தங்கரதம் நானிருக்க அம்மாடியோ
அந்த தட்டுக்கெட்ட அத்தபுள்ள அம்மாடியோ
தங்காளையும் மாலையிட்டான்

உருமத்தில் பூத்த பூவு
ஊசி மல்லி நானிருக்க
ஊசடிச்ச பூவுக்கேதான்
ஊரு ஊரா சுத்துரானே

காலையில பூத்த பூவு
கனகாம்பரம் நானிருக்க
கவுச்சடிச்ச பூவுக்கேதான்
அவன் காடு காடா சுத்துரானே.


### எடுத்துக்காட்டு இரண்டு

நித்தம் நித்தம் வேலை செய்து
மொத்தமாக கூலி கேட்டா
முக்காபடி கொடுக்கறீங்க


### எடுத்துக்காட்டு மூன்று

பாலும் பழமும் சாமி உங்களுக்கு
சாமி பழநீராம் எங்களுக்கு
இட்டலி காபி சாமி உங்களுக்கு
சாமி இருத்த நீராம் எங்களுக்கு


## துணை நின்ற நூல்
1.மு. பொன்னுசாமி, நடவுப்பாட்டு, இந்து பதிப்பகம், 1998.

பகுப்பு: நாட்டார் இசை
பகுப்பு:நாட்டார் இலக்கியம்
பகுப்பு:தமிழ் நாட்டுப்புறப் பாடல்கள்
பாதுகாப்பு ஆய்வகம் (இந்தியா)

**பாதுகாப்பு ஆய்வகம்** (*Defence Laboratory*) என்பது இந்திய நடுவண் அரசின் பாதுகாப்பு அமைச்சகத்தின் மேற்பார்வையில் செயல்படும் பாதுகாப்பு ஆராய்ச்சி மற்றும் வளர்ச்சி அமைப்பின் (டி. ஆர். டீ. ஓ) கீழ் செயல்படும் ஒரு ஆராய்ச்சி மையமாகும்.ராஜஸ்தான் மாநிலத்தில் ஜோத்பூரில், ரதனட அரண்மனையில் (Ratanada Palace)அமைந்திருந்த **பாதுகாப்பு ஆய்வகம்**, தற்போது புதிய தொழில்நுட்ப வளாகத்திற்கு {New Technology Complex(NTC)} மாற்றப்பட்டுள்ளது.

இந்தியாவின் பாதுகாப்பைக் கருத்தில் கொண்டு அதி நவீன போர் வாகனங்கள் மற்றும் போர்க் கருவிகளுக்குத் தேவையான மின்னணுவியல் சார்ந்த கருவிகளையும் பொருட்களையும் ஆராய்ந்து, அவற்றை மேம்படுத்தி இந்திய இராணுவத்திற்கு வழங்குவதே **பாதுகாப்பு ஆய்வக**த்தின் தலையாய கடமையாகும். வானொலி ஊடகம் மூலம் தொலைதொடர்பு கொள்வதற்கான உத்திகள் (Radio Communication Systems), தரவு இணைப்புகளை அமைக்கும் முறைகள் (Data links), செயற்கைக்கோள் தகவல்தொடர்பு முறைகள் (Satellite Communication Systems), 1-10 மில்லிமீட்டர் நீளஅலை தகவல் தொடர்பு முறைகள் (Millimeter Wave Communication systems) ஆகிய துறைகளில் **பாதுகாப்பு ஆய்வகம்** ஆராய்ச்சிகளைப் புரிந்து வருகின்றன. சில வல்லுனர்கள் நுண்ணுயிரியில் சார்ந்த ஆராய்ச்சிகளிலும், சிலர் உயிரித் தொழில்நுட்பங்களை மேம்படுத்துவதிலும் ஆராய்ச்சிகள் நடத்துகின்றனர். உருமறைப்பு உடைகளை (Camouflaging clothing) மேம்படுத்தி இராணுவத்தினர் எதிரிகளின் பார்வையில் படாமல் ஊடுருவதற்கான உடைகளை தயாரிப்பதிலும் ஈடுபட்டு வருகின்றனர். 

## மேற்கோள்கள்
‎

பகுப்பு:இந்திய அரசு அமைப்புகள்
பகுப்பு:இந்தியாவின் பாதுகாப்பு ஆய்வு நிறுவனங்கள்
ஒருபடித்தான வினைவேக மாற்றம்

வினைபடு பொருள்களும் வினைவேகமாற்றியும் ஒரே நிலைமையில் உள்ள வினைவேக மாற்ற வினைகல் ஒருபடித்தான வினைவேக மாற்றம் எனப்படும். இச்செயல்முறையே **ஒருபடித்தான வினைவேக மாற்றம்** (Homogeneous catalysis) எனப்படும். ஒருபடித்தான வினைவேக மாற்றத்திற்கான சான்றுகள் பின்வருமாறு.

1. காரீயக் கலன் (Lead Chamber) முறையில் கந்தக டை ஆக்சைடு ஆனது ஆக்சிசனுடன் இணைந்து கந்தக டிரை ஆக்சைடாக நைட்ரிக் ஆக்சைடு வினைவேகமாற்றி முன்னிலையில் ஆக்சிசனேற்றம் அடைதல்.

::SO2 (வாயு)  +  O2  (வாயு)   2 SO3

மேற்கண்ட வினையில் வினைபடு பொருள்கள் இரண்டும் வாயு நிலைமையில் உள்ளன. மேலும் இதற்குப் பயன்படுத்தபடும் வினைவேகமாற்றியான நைட்ரிக் ஆக்சைடும் வாயு நிலைமையிலேயே இருக்கிறது. எனவே இது ஓர் ஒருபடித்தான வினைவேக மாற்ற வினையாகும்.

2. ஹைட்ரோ குளோரிக் அமிலத்திலுள்ள H+ அயனிகளின் முன்னிலையில் மெத்தில் அசிட்டேட் நீராற்பகுப்படைதல்.

::CH3COOCH3 (திரவம்) + H2O (திரவம்)  CH3COOH + CHOH

மேற்கண்ட வினையில் வினைபடு பொருள்கள் இரண்டும் திரவ நிலைமையில் உள்ளன. மேலும் இதற்குப் பயன்படுத்தப்படும் வினைவேகமாற்றியான ஹைட்ரோ குளோரிக் அமிலமும் (HCl) திரவ நிலைமையிலேயே இருக்கிறது. எனவே இது ஓர் ஒருபடித்தான வினைவேக மாற்ற வினையாகும்.

## உசாத்துணை
#தமிழ்நாட்டுப் பாடநூல் கழகம் 

பகுப்பு:வேதியியல்